Komisijos sprendimas
2003 m. rugpjūčio 7 d.
iš dalies keičiantis Sprendimą 2003/43/EB, nustatantį tam tikrų statybos produktų degumo charakteristikų klases
(pranešta dokumentu Nr. C(2003) 2592)
(tekstas svarbus EEE)
(2003/593/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo [1] su pakeitimais padarytais Direktyva 93/68/EEB [2], ypač jos 20 straipsnio 2 dalį,
kadangi:
(1) Komisijos sprendimas 2003/43/EB [3] nustato tam tikrų statybos produktų, t. y. medienos skydų produktų, degumo charakteristikų klases.
(2) Sprendimas 2003/43/EB turėtų būti derinamas su technikos pažanga, kad tam tikri gipso produktai, aukštu slėgiu suklijuoti dekoratyviniai sluoksniuotieji skydai ir tam tikri statybinės medienos produktai būtų įtraukiami pagal 2000 m. vasario 8 d. Komisijos sprendimu 2000/147/EB, įgyvendinančiu Tarybos direktyvą 89/106/EEB dėl statybos produktų reakcijos į ugnį klasifikavimo [4], nustatytą klasifikavimą.
(3) Sprendimas 2003/43/EB dėl to turėtų būti iš dalies keičiamas.
(4) Šiame sprendime numatytos priemonės atitinka Statybos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/43/EB priedas iš dalies keičiamas taip, kaip nustatyta šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 2003 m. rugpjūčio 7 d.